Mɛni He Je Nɛ Baiblo Sisi Tsɔɔmi Slɔɔtohi Pɔ He ɔ?\nKANE NGƐ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nMɛni he je nɛ Baiblo sisi tsɔɔmihi hiɛ fuu mwɔnɛ ɔ? Anɛ o susu kaa Baiblo sisi tsɔɔmi ehe nɛ ɔmɛ nyɛ ye bua aloo a ha we nɛ waa nu Baiblo ɔ sisi? Ke o le bɔ nɛ a plɛ kɛ ba a, e maa ye bua mo konɛ o nyɛ nɛ o ma o juɛmi nya si ngɛ nile mi.\nSe kekleekle ɔ, mɛnɔ ji nɔ nɛ ngma Baiblo ɔ, nɛ mɛni be nɛ e ngma?\nKEKLEEKLE BAIBLO NƐ A NGMA\nA gba Baiblo ɔ mi kɛ wo fahi enyɔ a mi. Kekleekle fã a hɛɛ womi kakaaka 39, nɛ a ji “Mawu munyu” nɛ ngɛ klɔuklɔu. (Roma Bi 3:2) Mawu kɛ e mumi klɔuklɔu ɔ ye bua nyumuhi anɔkualetsɛmɛ nɛ a kɛ maa pee jeha 1,100 ngma womi nɛ ɔmɛ. A je sisi kɛ je jeha 1513 kɛ ya si jeha 443 se loko a fɔ Kristo. A ngma womi nɛ ɔmɛ hiɛhiɛɛ ngɛ Hebri gbi mi, enɛ ɔ he ɔ, a tsɛɛ fã nɛ ɔ ke Hebri Ngmami, nɛ a tsɛɛ lɛ hu ke Somi Momo.\nFã enyɔne ɔ hɛɛ womi kakaaka 27, nɛ mɛ hu a ji “Mawu munyu.” (1 Tesalonika Bi 2:13) Mawu kɛ e mumi klɔuklɔu ɔ ye bua Yesu Kristo kaseli anɔkualetsɛmɛ ɔmɛ nɛ a kɛ jeha maa pee 60 ngma womi nɛ ɔmɛ. Be nɛ a kɛ ngma a se ke we kaa be nɛ a kɛ ngma Hebri Ngmami ɔ. A je sisi kɛ je jeha 41 ngɛ Kristo fɔmi se kɛ ya si 98 ngɛ Kristo fɔmi se. A ngma womi nɛ ɔmɛ hiɛhiɛɛ ngɛ Hela gbi mi, enɛ ɔ he ɔ, a tsɛɛ fã nɛ ɔ ke Kristofohi A Hela Ngmami, nɛ a tsɛɛ lɛ hu ke Somi He.\nWomihi 66 nɛ a bla mɛ ɔ lɛ peeɔ Baiblo ɔ. Nɛ e ji Mawu sɛ gbi kɛ ha adesahi. Se mɛni he je nɛ a pee Baiblo sisi tsɔɔmi kpahi ɔ? A pee jã ngɛ yi mi tomi titli etɛ nɛ nyɛɛ se ɔmɛ a he je.\nBɔ nɛ pee nɛ nihi nɛ a nyɛ nɛ a kane Baiblo ɔ ngɛ a je gbi mi.\nNɛ a kɛ je tɔ̃tɔ̃mi nɛ womi ngmali pee ɔ konɛ Baiblo mi munyu ɔmɛ nɛ a hi kaa bɔ nɛ a ngɛ kekle ɔ.\nKonɛ a ngɔ munyungu ehehi kɛ to munyunguhi nɛ a kɛ tsu we ní hu ɔ a nane mi.\nHa nɛ waa hyɛ bɔ nɛ a kɛ blɔ etɛ nɛ ɔmɛ tsu ní ngɛ sisi tsɔɔmi enyɔ komɛ nɛ a sɛ kɛ wawɛɛ ɔ a mi ha.\nHELA SEPTUAGINT Ɔ\nMaa pee jeha 300 loko a fɔ Yesu ɔ, Yuda womi mi leli je sisi kaa a maa tsɔɔ Hebri Ngmami ɔ sisi kɛ ya gbi kpa mi. Gbi nɛ ɔ ji Hela gbi ɔ. A tsɛɛ sisi tsɔɔmi nɛ ɔ ke Hela Septuagint. Mɛni he je nɛ a pee sisi tsɔɔmi nɛ ɔ? Bɔ nɛ pee nɛ a kɛ ye bua Yuda bi babauu nɛ jamɛ a be ɔ mi ɔ, a tuɔ Hela gbi ɔ mohu pe Hebri gbi ɔ konɛ a hɛ nɛ ko je “ngmami klɔuklɔu” ɔmɛ a nɔ.​—2 Timoteo 3:15.\nSeptuagint ɔ hu ye bua nihi ayɔhi abɔ nɛ a pi Yuda bi nɛ a tuɔ Hela gbi ɔ konɛ a nyɛ nɛ a kase Baiblo ɔ. Ngɛ mɛni blɔ nɔ? Ní lelɔ kpanaa ko nɛ a tsɛɛ lɛ ke W. F. Howard ɔ de ke: “Ngɛ kekleekle jeha lafa a mi ɔ, sisi tsɔɔmi nɛ ɔ ji Baiblo nɛ Kristofohi kɛ tsuɔ ní ngɛ a sɔlemi ɔmɛ a mi. Nɛ a kpɛti nihi nɛ ya fiɛɛɔ ngɛ ma se ɔ yaa kpe he ɔmɛ nɛ a ya ‘tsɔɔ nihi kaa ngmami ɔ tsɔɔ kaa Yesu ji Mesia a nɛ.’” (Bɔfo Ɔmɛ A Ní Tsumi 17:3, 4; 20:20) Baiblo he ní lelɔ ko nɛ a tsɛɛ lɛ ke F. F. Bruce ɔ tsɔɔ kaa, enɛ ɔ he je nɛ Yuda bi babauu a “bua ba jɔɛ Septuagint ɔ” he hu ɔ nɛ.\nKe Yesu kaseli ɔmɛ a nine su Kristofohi A Hela Ngmami ɔ mi womi ɔ eko nɔ ɔ, a kɛ piɛɛɔ Hebri Ngmami nɛ a tsɔɔ sisi kɛ ya Hela gbi mi nɛ ji Septuagint ɔ he. Nɛ bɔɔbɔɔbɔɔ ɔ, a ba ná Baiblo mluku ɔ nɛ ngɛ mwɔnɛ ɔ.\nLATIN VULGATE Ɔ\nMaa pee jeha 300 se benɛ a gbe Baiblo ɔ ngmami nya a, jami he ní lelɔ ko nɛ a tsɛɛ lɛ ke Jerome ɔ tsɔɔ Baiblo ɔ sisi kɛ ya Latin gbi mi. Pee se ɔ, a ba tsɛ sisi tsɔɔmi nɛ ɔ ke Latin Vulgate. Jamɛ a be ɔ mi ɔ, a pee Baiblo sisi tsɔɔmihi fuu ngɛ Latin gbi ɔ mi. Lɛɛ mɛni he je nɛ a hia ekpa a? Womi nɛ ji The International Standard Bible Encyclopedia a tsɔɔ kaa, Jerome suɔ nɛ e dla “munyu komɛ nɛ a tsɔɔ we sisi saminya, tɔ̃tɔ̃mi komɛ, níhi nɛ sɛ nɛ a ngɔ kɛ piɛɛ he, kɛ níhi nɛ a je ngɛ mi ɔ.”\nJerome dla tɔ̃tɔ̃mi nɛ ɔmɛ babauu. Se pee se ɔ, jami hɛ mi nyɛɛli pee nɔ́ ko nɛ puɛ sane ɔ kulaa! A tsɔɔ kaa Latin Vulgate ɔ pɛ ji Baiblo sisi tsɔɔmi nɛ e sa kaa a kɛ tsu ní, nɛ a ya nɔ nɛ a pee nɔ́ nɛ ɔ jeha lafahi abɔ! Akɛnɛ be ba su nɛ nihi fuu nui Latin gbi ɔ hu he je ɔ, a nyɛ we Vulgate ɔ kanemi, enɛ ɔ ha nɛ a nui Baiblo ɔ sisi.\nSISI TSƆƆMI EHEHI BA PƆ HE\nBenɛ be ngɛ mi pue ɔ, nihi ya nɔ nɛ a pee Baiblo sisi tsɔɔmi kpahi. Eko ji Syriac Peshitta nɛ nihi le wawɛɛ nɛ a pee ngɛ maa pee jeha lafa enuɔ ɔ mi ɔ. Ngɛ jeha 1400 jeha amɛ a mi ɔ, a bɔ mɔde kaa a maa tsɔɔ Baiblo ɔ sisi konɛ nihi nɛ a nyɛ nɛ a kase ngɛ mɛ nitsɛmɛ a je gbi mi.\nNgɛ jeha 1400 jeha amɛ a nyagbe mi ɔ, John Wycliffe nɛ e je England ɔ bɔni Baiblo ɔ sisi tsɔɔmi kɛ ya Blɛfo gbi mi, ejakaa lɔ ɔ ji gbi nɛ nihi nu sisi ngɛ ma mi he nɛ e je ɔ. Lɔ ɔ se ɔ, e kɛ we nɛ Johannes Gutenberg womi fiami klama a ha nɛ Baiblo he ní leli nyɛ pee Baiblo sisi tsɔɔmi ehehi ngɛ gbihi fuu nɛ nihi nu sisi mi ngɛ Yuropa, nɛ a gba kɛ ha nihi.\nBenɛ a pee Baiblo sisi tsɔɔmihi fuu ngɛ Blɛfo gbi mi ɔ, ni komɛ bi nɔ́ he je nɛ e he hia kaa a pee sisi tsɔɔmi slɔɔtohi ngɛ gbi kake too ɔ mi. Osɔfo ko nɛ a tsɛɛ lɛ ke John Lewis nɛ e hi si ngɛ jeha 1800 jeha amɛ a mi ɔ ngma ke, “Gbi tsakeɔ nɛ enɛ ɔ haa nɛ e sisi numi yee, lɔ ɔ he ɔ, e he hia nɛ a tsake Sisi Tsɔɔmi momohi a hɛ mi konɛ nihi nɛ a nyɛ nɛ a nu sisi.”\nMwɔnɛ ɔ, e he wɛ kulaa ha Baiblo he ní leli kaa a ma tsake Baiblo momohi a hɛ mi. Amlɔ nɛ ɔ, a nuɔ blema gbi nɛ a kɛ ngma Baiblo ɔ sisi wawɛɛ pe sa a. Nɛ a nine su blema Baiblo mi womihi nɛ a kɛ nine ngma nɛ a na lingmi nɛ ɔ nɔ hulɔ. Enɛ ɔ yeɔ bua mɛ nɛ a kɛ Baiblo mi munyuhi nɛ da amɛ woɔ hehi nɛ sa kaa a hi.\nLɔ ɔ he ɔ, se nami ngɛ he kaa wa ma ná Baiblo sisi tsɔɔmi ehehi. Ngɛ anɔkuale mi ɔ, e sa nɛ waa hyɛ nɛ e hi saminya ngɛ sisi tsɔɔmi ɔ ekomɛ a he. Se ke nihi nɛ a tsɔɔ Baiblo ko sisi ɔ ngɛ suɔmi nitsɛnitsɛ kɛ ha Mawu ɔ, wa ma nyɛ ma ná a sisi tsɔɔmi ɔ he se.\nMAWU BIƐ KLƆUKLƆU Ɔ NGƐ BAIBLO Ɔ MI\nSeptuagint nɛ a kɛ tsu ní ngɛ Yesu be ɔ mi ɔ fã ko nɛ Mawu biɛ ɔ ngɛ mi\nNew World Translation of the Holy Scriptures ɔ kɛ Mawu biɛ klɔuklɔu nɛ ji Yehowa a tsu ní ngɛ Hebri Ngmami ɔ kɛ Kristofohi A Hela Ngmami ɔ tsuo mi. Blɛfo gbi Baiblohi fuu nɛ a ngɛ mwɔnɛ ɔ kɛ biɛ nɛ ɔ tsu we ní. Mohu ɔ, a kɛ “Nyɔmtsɛ” lɛ tsuɔ ní. Yi mi tomi kake he je nɛ Baiblo sisi tsɔɔli komɛ peeɔ jã ji kaa, a deɔ ke, Mawu biɛ nitsɛnitsɛ nɛ a kɛ Tetragrammaton (YHWH) da si ha a be Hebri Ngmami nɛ a tsɔɔ sisi kɛ ya Hela gbi mi nɛ ji Greek Septuagint ɔ mi. Se, anɛ munyu nɛ ɔ ji anɔkuale lo?\nA na Septuagint nɛ a kɛ tsu ní ngɛ Yesu be ɔ mi ɔ fã komɛ nɛ a se kɛ wawɛɛ ngɛ jeha lafa nɛ be ɔ mi. Mawu biɛ nɛ ngɛ klɔuklɔu ɔ nɛ a ngma ngɛ Hebri gbi mi ɔ ngɛ mi. E ma nyɛ maa ba kaa, pee se ɔ, womi ngmali ngɔ Kyʹri·os nɛ e sisi ji “Nyɔmtsɛ” ngɛ Hela gbi mi ɔ kɛ to Mawu biɛ nitsɛnitsɛ ɔ nane mi. Se Baiblo sisi tsɔɔmi nɛ ji New World Translation ɔ kɛ Mawu biɛ ɔ tsu ní ngɛ hehi nɛ sa kaa e hi.\nANƐ SƐ GBI NƐ NGƐ BAIBLO Ɔ MI Ɔ TSAKE LO?\nYesaya Womi Kpo ɔ nɛ ye jeha 2,000 nɛ a na ngɛ Ngo Wo ɔ mi. Slɔɔto tsɔ ko be e kɛ nɔ́ nɛ ngɛ Baiblo ɔ mi mwɔnɛ ɔ a kpɛti\nNgɛ anɔkuale mi ɔ, nihi nɛ a ngma Baiblo ɔ mi munyu ɔmɛ kɛ wo womi kpahi a mi ɔ pee tɔ̃tɔ̃mi komɛ. Se lɔ ɔ tsakee we sɛ gbi nɛ ngɛ Baiblo ɔ mi konɛ wa ko he Baiblo ɔ ye. “Níhi nɛ Kristofohi kane nɛ a nu sisi ɔ nɔ nɛ a tsɔɔmi titli ɔmɛ da.”​—Our Bible and the Ancient Manuscripts.\nYuda womi ngmali ɔmɛ pee tɔ̃tɔ̃mi bɔɔ komɛ. “Yuda womi ngmali ɔmɛ nɛ a hi si ngɛ kekleekle Kristofo ɔmɛ a be ɔ mi ɔ ngma Hebri Baiblo ɔ mi munyu ɔmɛ si abɔ kɛ wo womihi a mi, nɛ a pee we tɔ̃tɔ̃mi tsɔ.”—Second Thoughts on the Dead Sea Scrolls.\nKaa nɔ hyɛmi nɔ́ ɔ, Yesaya womi kpo ko nɛ piɛɛ Ngo Wo ɔ Womi Kpo ɔmɛ a he ɔ se kɛ pe ekpahi komɛ nɛ a ngɛ ɔ jeha 1,000. Anɛ slɔɔto ko ngɛ e kɛ nɔ́ nɛ ngɛ mwɔnɛ ɔ a kpɛti lo? “He komɛ ngɛ nɛ a kɛ munyungu kake ko wo mi aloo a je munyungu kake ko ngɛ mi.”—The Book. A History of the Bible.\nMwɔnɛ ɔ, a nyɛɛ yɔseɔ ningma okadihi, munyunguhi aloo munyuza komɛ nɛ womi ngmali nɛ a kɛ hɛ si kami tsu we ní saminya a ngɔ kɛ wo hehi nɛ sɛ ɔ nɛ a dlaa mɛ. “Blema womi ko be mwɔnɛ ɔ nɛ a yeɔ e mi munyu ɔmɛ a he odase kaa e da kaa Somi He ɔ.”​—The Books and the Parchments.\n“Nihi nɛ a bua jɔ Baiblo ɔ he ɔ ma nyɛ ma ná nɔ mi mami kaa slɔɔto tsɔ ko be blema Baiblo womihi nɛ a na ngɛ Egipt ɔ kɛ nɔ́ nɛ ngɛ mwɔnɛ ɔ a kpɛti, e ngɛ mi kaa a ngma mɛ kɛ nine kɛ wo womi slɔɔtohi a mi nɛ a fia mɛ si abɔ ngɛ Yuropa.”​—The Book. A History of the Bible.\nLɔ ɔ he ɔ, anɛ sɛ gbi nɛ ngɛ Baiblo ɔ mi ɔ tsake lo? Dɛbi kulaa!